16 


Børsen 


UGENS IVÆRKSÆTTER 

Gennembrud i USA for 

smart hvepsefælde 


Trapcompany har vundet 
prestigefyldt pris i USA 
som det mest innovative 
og salgsbare produkt og er 
nu klar til at erobre en 
række eksportmarkeder 



Hver uge bringer Børsen 
VækstDanmark et portræt af 
en ung iværksættervirksom¬ 
hed. Ugens Iværksætter deler 
ud af sine erfaringer med 
iværksætterlivet til gavn for 
andre iværksættere. 
Portrættet laves i samarbejde 
med Væksthusene, Erhvervs- 
og Byggestyrelsen og 
internet portalen 
www.startvækst.dk 


AF OSKAR LUND 


»Vi vil være kategorileder in¬ 
den for skadedyrsbekæm¬ 
pelse. Målet er at omsætte 
for 15-20 mio. kr. med en for¬ 
nuftig indtjening og en eks¬ 
portandel på 80 pct. allerede 
i 2010. USA, Asien og Euro¬ 
pa er vore hovedmarkeder.« 

Ambitionerne fejler ikke 
noget hos den 42-årige år¬ 
husianske iværksætter Kim 
Zoega Møller. Han står bag 
det lille firma Trapcompany, 
som bygger på foreløbig tre 
produkter, han selv har op¬ 
fundet og fået patenteret. 
Ud over en hvepsefælde er 
det en sneglefælde og en 
musefælde, som begge sæl¬ 
ges i enkle samlesæt. Alle tre 
fælder produceres i miljø¬ 
venlige materialer. 

Selv om Kim Zoega Møller 
oplever, at han løber panden 
mod en mur hos banker og 
andre långivere i innovati¬ 
onsmiljøet, har han en klip¬ 
pefast tro på sit projekt. Det 
skyldes ikke mindst, at han 
netop er vendt hjem fra USA 
med en prestigefyldt pris. 
Hvepsefælden med navnet 
Wasp Pipe fra Trapcompany 
fik prisen for årets mest in¬ 
novative og salgsbare pro¬ 
dukt på en af verdens stør¬ 
ste detailmesser, National 
Hardware Show i Las Vegas. 

»Vi var inviteret til Las Ve¬ 
gas af den amerikanske de¬ 
tailhandelsorganisation, 
som står bag messen. Ingen i 
firmaet havde regnet med at 
vinde nogen pris. Vi tog bare 
af sted på et lavbudget ved at 
flyve på monkey class og bo 
på et billigt motel. Så vi var 
både overraskede og stolte, 
da vi fik prisen,« siger Kim 
Zoega Møller. 

Den nordjyske opfinder 
og iværksætter er født i Ko¬ 
rea, men opvokset hos dan¬ 
ske forældre i Aalborg. Kim 
Zoega Møller er uddannet 

Iværksætter Kim Zoega Møller fra Trapcompany i Arhus har bl.a. opfundet en enkel hvepsefælde, der netop er blevet pris-belønnet i USA. 
Foto: Hans Christian Jacobsen 


erhvervsøkonom på Aalborg 
Købmandsskole og har arbej¬ 
det i reklamebranchen i snart 
20 år. Han var medejer af det 
århusianske firma Acrossme- 
dia, som blev solgt til børsno¬ 
terede Mermaid Technology. 
Kim Zoega Møller fik selv et 
millionbeløb ud af handlen. 
Men alle pengene er tabt un¬ 
der finanskrisen. 

»Pengene blev investe¬ 
ret via Sydbank. Men sidste 
efterår var de væk. Det har 
selvsagt ikke gjort det lettere 
atvære iværksætter,« erken¬ 
der han. 

Allergi gav ideen 

Ideen til at opfinde en ny 
og anderledes hvepsefælde 
fik Kim Zoega Møller, fordi 
han lider af hvepseallergi. 
Sygdommen er så alvorlig, 
at hvis han bliver stukket af 
en hveps og ikke får en ind¬ 
sprøjtning med medicin in¬ 
den for 15 minutter, dør han. 
Derfor går Kim Zoega Møl¬ 
ler altid rundt med en stor 
kanyle med adrenalin og 
modgift på sig for at kunne 
reagere hurtigt. 

»Jeg var faktisk tæt på at 
dø, da jeg for 10 år siden for 
første gang blev stukket af 
en hveps. Mine luftveje var 
ved at lukke sig, men heldig¬ 
vis kom jeg hurtigt på hospi¬ 
talet. Det reddede mit liv,« 
husker han tydeligt. 

Hvepsefælden fra Trap¬ 
company er formet som et 
konisk rør i plast og ligner 
nærmest en golftee. Rø¬ 
ret skal sættes på en halv- 
fyldt Cola-flaske eller en fla¬ 
ske med sukkerholdigt vand 


og et skvæt opvaskemiddel 
for at ljerne overfladespæn¬ 
dingen. Sukkeret tiltrækker 
hvepsene, som kravler ned i 
flasken og drukner, fordi de 
på grund af plastrøret ikke 
kan komme ud. 

Opfindelsen er patenteret 
via et københavnsk patent¬ 
bureau. Samarbejdet o med 
en plastproducent i Århus 
om at få fremstillet Wasp 
Pipe-hvepsedræberen er 
ophørt. Nu overvejer Kim 
Zoega Møller at flytte pro¬ 
duktionen til udlandet. 

»Vi er ved at undersøge, 
om vi skal alliere os med en 
producent i Mexico, Canada 
eller USA med henblik på det 
nordamerikanske marked. Vi 
forventer at få produceret rø¬ 
ret i Litauen til det europæi¬ 
ske marked,« siger han. 

Trap Company er stiftet i 
januar 2009 og har forelø¬ 
big to ansatte. Staben bliver 
nu fordoblet til fire medar¬ 
bejdere med ansættelsen af 
to sælgere. Ud over den pris¬ 
belønnede hvepsefælde har 
Kim Zoega Møller også ud¬ 
viklet to patenterede fælder 
til henholdsvis snegle og mus 
- kaldet Rib Snail og Mikey 
Trap. Han har også planer 
om fælder til myrer, myg og 
fluer. Men her og nu gælder 
det først og fremmest om at 
få gang i salget, siger han. 

Desuden er Kim Zoega 
Møller i fuld gang med at op¬ 
bygge en ny selskabsstruk¬ 
tur med selskaber i Nord¬ 
amerika, Asien og Litauen. 
Samtidig er salget bygget op 
omkring agenter over hele 
verden. USA og Europa er 
dog foreløbig hovedmarke¬ 


derne med store detailkæder 
som aftagere. Snegle- og mu¬ 
sefælderne produceres begge 
afMammens Emballage i År¬ 
hus, mens HP Værktøj i Bør¬ 
kop står for salget af alle tre 
produkter i Skandinavien. 

Hvepsefælder sælger 

»Lige nu er det hvepsefæl¬ 
den, som sælger. Silvan har 
allerede genbestilt hvepse- 
fælder. Musefælderne kom¬ 
mer først på markedet til sep¬ 
tember, mens efterspørgslen 
på sneglefælder til især dræ¬ 
bersnegle ikke er særligt stor 
lige nu på grund af store lag¬ 
re i detailhandlen,« siger 
Kim Zoege Møller. 

Som iværksætter har han 
erkendt, at det er nødven¬ 
digt at have professionelle 
folk i ryggen. Derfor er det 
lykkedes ham at få et garvet 
professionelt bestyrelses¬ 
medlem som bestyrelsesfor¬ 
mand for Trapcompany. 

Det er erhvervsmanden, 
cand. oecon. Jørgen Zartow, 
der er formand for Innova¬ 
tion Midt/Vest, bestyrelses¬ 
medlem i Realdania og be¬ 
styrelsesformand for en halv 
snes mellemstore danske 
virksomheder. Jørgen Zar- 
tow har selv stiftet og ejet 
en tekstilvirksomhed i Her¬ 
ning, som er solgt efter 22 år. 
I dag er han medejer af en 
virksomhed i Holstebro. 

»Kim Zoega Møller har 
udviklet og oven i købet få¬ 
et patenteret et exceptionelt 
stærkt koncept. Det er dyg¬ 
tigt gjort. Produkterne er 
enkle, innovative og opfylder 
et behov. Samtidig produce¬ 


res de i miljøvenlige materia¬ 
ler og er lette at transportere 
globalt. Derfor er jeg overbe¬ 
vist om, at Trapcompany har 
et stort markedspotentiale,« 
siger Jørgen Zartow. 

»For os er det et scoop, at 
Jørgen Zartow har sagt ja til 
at være formand for besty¬ 
relsen. Ligesom prisen i Las 
Vegas svarede til, at vi havde 
vundet det danske mester¬ 
skab i fodbold,« siger Kim 
Zoega Møller. 

Han lægger ikke skjul på, 
at Trapcompany kun er ble¬ 
vet til noget i kraft af hårdt 
arbejde og ekstremt fokus på 
omkostningerne. Finanskri¬ 
sen betyder, at bankerne har 
smækket kassen i. Det gæl¬ 
der også Sydbank, hvor Kim 
Zoega Møller tabte sine mil¬ 
lioner. Selv innovationsstøt¬ 
te er det umuligt at få fingre 
i som iværksætter, konstate¬ 
rer han. 

»Innovationsmiljøet er 
lukket land i dag, med min¬ 
dre man kommer med et 
stort forkromet projekt. Små 
projekter som vores, der byg¬ 
ger på en god idé, kan ikke få 
støtte. Det er frustrerende,« 
siger han. 

Nu håber Kim Zoega Møl¬ 
ler på, at ordrer for et tocif¬ 
ret millionbeløb, prisen i Las 
Vegas og en topprofessionel 
erhvervsmand som bestyrel¬ 
sesformand kan lokke finan¬ 
sieringskilder ud af busken. 

»Vi forventer, at halvdelen 
af den fremtidige omsætning 
i Trapcompany kommer fra 
egne produkter, mens resten 
er handelsvarer,« siger han. 


oskar.lund@borsen.dk 















